ABAKULEMBEZE b’Obusiraamu e Kibuli bagobye abadde akulira Bamasheikh mu Uganda Sheikh Obedi Kamulegeya ku bukulu buno ne bamusikiza Sheikh Abdulnoor Lunaanoba.\nBagambye nti Sheikh Kamulegeya bamulanga kukukuta n’aba Kampalamukadde aba Mubajje! Omwogezi w’e Kibuli Sheikh Nuhu Muzaata Batte bwe yabadde alangirira okugoba Kamulegeya yagambye nti; “Okuva olwaleero Abasiraamu mwenna abakkiririza mu bukulembeze bw’e Kibuli tubalabula okukomya okutuyita ku mukolo gwonna ogunaabeerangako Sheikh Obedi Kamulegeya kubanga twamwesiga nga tulowooza nti atambulira wamu naffe naye tumaze okukizuula ng’ali ku birala”. Bino Muzaata yabyogeredde ku mawuledi eyabadde ku muzikiti e Kibuli bwe baabadde bakuza amazaalibwa ga Nabbi Muhammed (S.A.W) eggulo.\nMuzaata yayongeddeko nti, “Ffe abantu abamanyi kye twagala tetuyinza kugenda mu maaso n’omuntu nga Kamulegeya eyayimirira ku Hotel Africana gye twatuuza olukuhhaana lwa bamasheikh abasoba mu 500 n’atutegeeza ebintu birala ate nga mu kiseera kino akola birala.\nKamulegeya atusobedde kuba y’akulira enjiri y’okwegatta kw’Abasiraamu ng’ayagala okutugatta ku ba Kampalamukadde buli omu b’amanyi obulungi lwaki tetusobola kwegatta nabo.” Muzaata yayongedde okwogerera Kamulegeya nti kati wa ddembe okugenda e Kampalamukadde emisana kuba bbo ab’e Kibuli bamuvuddeko era Sheikh Lunaanoba y’akulira bamashiekh mu Uganda yonna. Sheikh Kamulegeya yagaanye okubaako ky’ayogera ku nsonga eno.\nMuzaata era yalabudde omuntu yenna anaddamu okuyimirira ku mukolo n’alengezza Omulangira Nakibinge Jjajja w’Obusiraamu nti bagenda kumufiirako. Balabudde ne Gavumenti okulowooza ku Basiraamu nga banoonya asaasikira Jennifer Musisi nga dayirekita wa Kampala.\nOmukolo guno gwetabiddwaako n’Omulangira Nakibinge, Omulangira Kalifani Kakungulu, Supreme Mufti Ndirangwa, ssentebe wa takisi Yasin Ssematimba n’abalala. Ndirangwa yasabye okutulugunya abantu n’ettemu ebigenda mu maaso mu ggwanga bikome kubanga eyo si nkola ya buntu bulamu.